CELEX: 32010R0094
Language: da
Date: 2010-02-03 00:00:00
Title: Kommissionens forordning (EU) nr. 94/2010 af 3. februar 2010 om fastsættelse af et supplerende kvantitativt loft for eksport af sukker, der er fremstillet ud over kvoten, for produktionsåret 2009/10

4.2.2010   
            
            
               DA
            
            
               Den Europæiske Unions Tidende
            
            
               L 32/2
            
         KOMMISSIONENS FORORDNING (EU) Nr. 94/2010
   af 3. februar 2010
   om fastsættelse af et supplerende kvantitativt loft for eksport af sukker, der er fremstillet ud over kvoten, for produktionsåret 2009/10
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Rådets forordning (EF) nr. 1234/2007 af 22. oktober 2007 om en fælles markedsordning for landbrugsprodukter og om særlige bestemmelser for visse landbrugsprodukter (fusionsmarkedsordningen) (1), særlig artikel 61, stk. 1, litra d), sammenholdt med artikel 4, og
   ud fra følgende betragtninger:
   
               (1)
            
            
               Ifølge artikel 61, stk. 1, litra d), i forordning (EF) nr. 1234/2007 kan sukker eller isoglucose, der er fremstillet ud over den kvote, som er omhandlet i nævnte forordnings artikel 56, kun eksporteres inden for et kvantitativt loft, som Kommissionen fastsætter under overholdelse af forpligtelserne som følge af de af EU indgåede internationale aftaler.
            
         
               (2)
            
            
               Gennemførelsesbestemmelserne vedrørende eksport ud over kvoten og navnlig vedrørende udstedelsen af eksportlicenser er fastsat i Kommissionens forordning (EF) nr. 951/2006 (2). Det kvantitative loft bør dog fastsættes for produktionsåret med henblik på de eventuelle muligheder på eksportmarkederne.
            
         
               (3)
            
            
               For produktionsåret 2009/10 fastsatte Kommissionens forordning (EF) nr. 274/2009 (3) det kvantitative loft for eksport af sukker, der er fremstillet ud over kvoten, til 1 350 000 tons. Ansøgningerne om eksportlicenser overskred hurtigt dette loft. Ved Kommissionens forordning (EF) nr. 1106/2009 (4) blev der derfor fastsat en godkendelsesprocentsats for udstedelsen af eksportlicenser, og indgivelsen af eksportlicensansøgninger for sukker, der er fremstillet ud over kvoten, blev suspenderet ved samme forordning. På tidspunktet for fastsættelsen af loftet på 1 350 000 tons var de økonomiske vilkår af en sådan art, at det ikke kunne udelukkes, at eksporten af sukker, der er fremstillet ud over kvoten, kunne anses for at være subsidieret, fordi de gennemsnitlige produktionsomkostninger for sukker i EU ville have oversteget salgsprisen for sukker, der er fremstillet ud over kvoten, på eksportmarkedet. Under disse omstændigheder var det derfor ikke muligt at øge de mængder sukker, der er fremstillet ud over kvoten, og som kunne eksporteres, ud over de mængder, der følger af ovennævnte internationale forpligtelser for EU.
            
         
               (4)
            
            
               Siden begyndelsen af 2009 har de økonomiske vilkår på verdensmarkedet ændret sig væsentligt for sukkersektoren. I begyndelsen af januar 2010 blev verdensmarkedsmarkedspriserne for hvidt sukker mere end fordoblet og nåede op på omkring 500 EUR/ton på futuresmarkedet i London. Samtidig faldt priserne for sukker på markedet i EU på linje med de institutionelle referencepriser.
            
         
               (5)
            
            
               Under de nuværende økonomiske vilkår ligger de gennemsnitlige produktionsomkostninger for sukkerroer i EU under salgsprisen for sukkerroer til fremstilling af sukker ud over kvoten. Desuden er prisen for salg af sukker, der er fremstillet ud over kvoten, på verdensmarkedet højere end de gennemsnitlige produktionsomkostninger for sukker i EU. Så længe disse vilkår gør sig gældende, kan eksporten af sukker ud over kvoten derfor ikke anses for at være subsidieret. Eksport ud over EU's forpligtelser for eksportsubsidier kan derfor gennemføres, uden at dette indebærer en overtrædelse af forpligtelserne som følge af EU's medlemskab af Verdenshandelsorganisationen.
            
         
               (6)
            
            
               Ifølge de seneste oplysninger vil der i EU blive fremstillet store mængder sukker ud over kvoten som følge af de usædvanligt gode vejrbetingelser i 2009. Denne mængde anslås for tiden til omkring 4 100 000 tons. Under hensyn til alle afsætningsmuligheder for dette sukker, herunder navnlig efterspørgslen fra den kemiske industri efter industrisukker, anslås det, at mindst 500 000 tons fortsat vil kunne eksporteres.
            
         
               (7)
            
            
               I betragtning af det overskud, der forventes i EU i produktionsåret 2009/10, og de usædvanligt høje verdensmarkedspriser, som den for tiden meget vanskelige forsyningssituation har medført, bør det foretrækkes at eksportere det resterende overskudssukker i EU frem for at overføre det til det kommende produktionsår. Hvis der fastsættes et supplerende kvantitativt loft for produktionsåret 2009/10, vil sukkerproducenter og sukkerroeavlere i EU kunne nyde godt af de nuværende fordelagtige eksportmuligheder. Der bør derfor fastsættes et supplerende kvantitativt loft.
            
         
               (8)
            
            
               Det anslås nu, at verdensmarkedspriserne for sukker vil begynde at falde i andet halvår af 2010. For at sikre, at den supplerende eksport af sukker, der er fremstillet ud over kvoten, ikke påvirker EU's tilskudsforpligtelser, bør det fastsættes, at ansøgninger om eksportlicenser kun kan indgives til den 30. juni 2010, og at eksportlicenser kun kan være gyldige i en måned.
            
         
               (9)
            
            
               EU's eksport af sukker til visse nære destinationer og de tredjelande, der yder præferencebehandling ved import af produkter fra EU, er for tiden særdeles godt stillet konkurrencemæssigt. I fravær af passende instrumenter for gensidig bistand til bekæmpelse af uregelmæssigheder og for at begrænse risikoen for svig mest muligt og forebygge misbrug i forbindelse med en eventuel reimport eller genindførelse til EU af sukker, der er fremstillet ud over kvoten, bør visse nære destinationer udelukkes som mulige destinationer.
            
         
               (10)
            
            
               Forvaltningskomitéen for den Fælles Markedsordning for Landbrugsprodukter har ikke afgivet udtalelse inden for den af formanden fastsatte frist —
            
         VEDTAGET DENNE FORORDNING:
   Artikel 1
   Fastsættelse af et supplerende kvantitativt loft for eksport af sukker, der er fremstillet ud over kvoten
   1.   Uanset forordning (EF) nr. 274/2009 og (EF) nr. 1106/2009 kan der uden restitution eksporteres en supplerende mængde på 500 000 tons hvidt sukker, der er fremstillet ud over kvoten og henhører under KN-kode 1701 99, for produktionsåret 2009/10.
   2.   Eksport under det i stk. 1 fastsatte kvantitative loft tillades for alle destinationer med undtagelse af følgende:
   
               a)
            
            
               Tredjelande: Andorra, Liechtenstein, Vatikanstaten, San Marino, Kroatien, Bosnien-Hercegovina, Serbien (5), Montenegro, Albanien og Den Tidligere Jugoslaviske Republik Makedonien.
            
         
               b)
            
            
               Medlemsstaters områder, der ikke er omfattet af EU's toldområde: Færøerne, Grønland, Helgoland, Ceuta, Melilla, kommunerne Livigno og Campione d'Italia samt de områder af Cypern, som Republikken Cyperns regering ikke udøver effektiv kontrol over.
            
         
               c)
            
            
               Europæiske områder, hvis udenrigsanliggender en medlemsstat er ansvarlig for, men som ikke er omfattet af EU's toldområde: Gibraltar.
            
         Artikel 2
   Eksportlicensers gyldighedsperiode
   Uanset artikel 5 i forordning (EF) nr. 951/2006 er eksportlicenser, der er udstedt i forbindelse med det supplerende kvantitative loft i artikel 1, stk. 1, gyldige i 30 dage.
   Artikel 3
   Suspendering af udstedelsen af eksportlicenser
   Artikel 7e og 9 i forordning (EF) nr. 951/2006 anvendes tilsvarende.
   Artikel 4
   Denne forordning træder i kraft på tredjedagen efter offentliggørelsen i Den Europæiske Unions Tidende.
   Den udløber den 30. juni 2010.
   
      Denne forordning er bindende i alle enkeltheder og gælder umiddelbart i hver medlemsstat.
      Udfærdiget i Bruxelles, den 3. februar 2010.
      
         
            På Kommissionens vegne
         
         José Manuel BARROSO
         
            Formand
         
      
   
   
      (1)  EUT L 299 af 16.11.2007, s. 1.
   
      (2)  EUT L 178 af 1.7.2006, s. 24.
   
      (3)  EUT L 91 af 3.4.2009, s. 16.
   
      (4)  EUT L 304 af 19.11.2009, s. 3.
   
      (5)  Samt Kosovo under De Forenede Nationers Sikkerhedsråds resolution nr. 1244 af 10.6.1999.